บริษัทฯ ได้มี คณะกรรมการบริษัท
และคณะกรรมการตรวจสอบเป็นผู้ตรวจสอบระบบการควบคุมภายในเรื่องต่างๆ
เช่นระบบการบริหารด้านการเงิน การเปรียบเทียบผลการดำเนินงานของบริษัทกับกลยุทธ์
และเป้าหมาย การปฏิบัติ ให้สอดคล้องกับกฎหมายและระเบียบ
โดยบริษัทฯมีหน่วยงานตรวจสอบภายในที่จะทำการทดสอบความถูกต้องของข้อมูลรวมถึงการดูแลการเก็บรักษาและใช้งานทรัพย์สิน
ประเมินความเพียงพอและประสิทธิภาพของระบบควบคุมภายในของระบบงานต่างๆ
พร้อมด้วยการวางแผนตรวจสอบและติดตามให้มีการปฏิบัติตามแผนโดยมีจุดประสงค์เพื่อให้การดำเนินงานของบริษัทมีประสิทธิภาพและประสิทธิผล
นอกจากนี้
บริษัทฯได้จัดให้มีหน่วยงานตรวจสอบภายในเพื่อควบคุมความเสี่ยงทั้งในระดับองค์กรและระดับหน่วยงาน

คณะกรรมการบริษัท เป็นผู้รับผิดชอบเกี่ยวกับงบการเงิน
สารสนเทศทางการเงินของบริษัทฯและบริษัทย่อยและการรายงานทางการเงินในรายงานประจำปี
งบการเงินของบริษัทฯจะได้รับการตรวจสอบจากผู้สอบบัญชีว่าถูกต้องตามที่ควรในสาระสำคัญตามมาตรฐานบัญชีที่เป็นที่ยอมรับในประเทศไทย
มีการเปิดเผยข้อมูลที่สำคัญและเพียงพอในงบการเงินและหมายเหตุประกอบงบการเงินในรายงานประจำปีของบริษัทฯด้วย

คณะกรรมการบริษัท
ยังมีความรับผิดชอบในการจัดรักษาไว้ซึ่งระบบภายในที่มีประสิทธิภาพเพื่อสร้างความมั่นใจอย่างมีเหตุผลในส่วนที่เกี่ยวกับงบการเงินว่ามีการบันทึกข้อมูลอย่างถูกต้องและสมบูรณ์
มีการดูแลการเก็บรักษาและการใช้งานของทรัพย์สิน
และเพื่อเป็นการป้องกันการปฏิบัติโดยมิชอบหรือทุจริตใดๆในธุรกิจ ทางคณะกรรมการบริษัท
จึงได้แต่งตั้งคณะกรรมการตรวจสอบซึ่งประกอบด้วยกรรมการอิสระจำนวน 3 ท่าน
เพื่อให้ควบคุมดูแลให้บริษัทมีระบบรายงานทางการเงินและระบบการตรวจสอบที่มีประสิทธิภาพ

ในการประชุมคณะกรรมการบริษัทครั้งที่ 2/2555 เมื่อวันที่ 27 กุมภาพันธ์ 2555
ซึ่งมีคณะกรรมการตรวจสอบทั้งสามท่าน เข้าร่วมประชุมด้วย
ได้ทำการประเมินแบบประเมินความเพียงพอของระบบการควบคุมภายในของบริษัท
โดยการซักถามข้อมูลจากฝ่ายบริหารสรุปได้ว่า
จากการประเมินระบบควบคุมภายในของบริษัทในด้านต่างๆ 5 ด้านคือ

1.  องค์กรและสภาพแวดล้อม

2.  การบริหารความเสี่ยง

3.  การควบคุมการปฏิบัติงานของฝ่ายบริหาร

4.  ระบบสารสนเทศและการสื่อสารข้อมูล

5.  ระบบติดตาม

คณะกรรมการบริษัท มีความเห็นว่า
ในสภาพปัจจุบันมีระบบการควบคุมภายในที่เพียงพอและสอดคล้องกับแบบประเมินการควบคุมภายในของสำนักงานคณะกรรมการ
กลต. โดยเฉพาะในส่วนของการควบคุมภายในที่เกี่ยวกับเรื่องการทำธุรกรรมกับผู้ถือหุ้นรายใหญ่
กรรมการ ผู้บริหารและบุคคลที่เกี่ยวข้องกับบุคคลดังกล่าว
บริษัทมีระบบการควบคุมภายในที่รัดกุมและเพียงพอ
สำหรับการควบคุมภายในหัวข้ออื่นของระบบควบคุมภายใน คณะกรรมการเห็นว่า
ปัจจุบันมีการควบคุมภายในที่เพียงพอแล้ว พอใจในระดับหนึ่ง

รายงานของคณะกรรมการตรวจสอบ

เรียน ท่านผู้ถือหุ้น

รายงานของคณะกรรมการตรวจสอบฉบับนี้ครอบคลุมถึงการดำเนินงานของบริษัท เคซีอี
อีเลคโทรนิคส์ จำกัด (มหาชน) และบริษัทย่อยที่สิ้นสุดวันที่ 31 ธ.ค. 2555
คณะกรรมการตรวจสอบประกอบด้วย พลโท นายแพทย์ สุปรีชา โมกขะเวส
(ประธานคณะกรรมการตรวจสอบ) นางอุบล จิระมงคล และนายไพฑูรย์ ทวีผล

ในรอบปี 2555 คณะกรรมการตรวจสอบทั้ง 3 ท่านได้ประชุมทำหน้าที่ตรวจสอบการดำเนินงาน
งบการเงินของบริษัทฯ ร่วมกับผู้สอบบัญชี ผู้ตรวจสอบภายใน ผู้อำนวยการฝ่ายบัญชีและการเงินรวม
5 ครั้งกรรมการตรวจสอบทุกคนเข้าร่วมการประชุมทุกครั้ง
ซึ่งมีผู้บริหารเข้าร่วมชี้แจ้งและรับฟังความคิดเห็นด้วย 4 ครั้ง โดยมีสาระสำคัญดังนี้

1.  ความถูกต้อง ครบถ้วน และความเชื่อถือได้ของรายงานทางการเงิน

คณะกรรมการตรวจสอบได้สอบทานงบการเงินรายไตรมาส งบการเงินประจำปี นโยบายบัญชีที่สำคัญ
และรายการทางการเงินที่สำคัญ โดยพิจารณาขอบเขต
วิธีการตรวจสอบและประเด็นที่ตรวจของผู้สอบบัญชีร่วมกับฝ่ายจัดการ
คณะกรรมการตรวจสอบมีความเห็นว่า
รายงานทางการเงินของบริษัทฯได้จัดทำขึ้นตามหลักการบัญชีที่รับรองโดยทั่วไป มีความถูกต้อง
ครบถ้วนและเชื่อถือได้ 0000000

2.  ความเพียงพอของระบบการควบคุมภายใน การตรวจสอบภายใน และการกำกับดูแล

คณะกรรมการตรวจสอบได้ร่วมสอบทานแผนการตรวจสอบ ระบบการควบคุมภายใน
และรายงานผลการตรวจสอบ
ของผู้ตรวจสอบภายในพบว่าผู้ตรวจสอบภายในได้ปฏิบัติงานเป็นไปตามแผนงานที่นำเสนออย่างมีประสิทธิภาพ
ละเอียด และทั่วถึง
และผู้บริหารได้ดำเนินการแก้ไขปัญหาที่ตรวจพบด้วยมาตรการที่เหมาะสมแล้วอย่างรวดเร็ว
ระบบควบคุมภายในของบริษัทมีความเพียงพอและเหมาะสม

3.  รายการที่อาจมีความขัดแย้งทางผลประโยชน์

คณะกรรมการตรวจสอบได้สอบทานรายงานทางการเงินหรือกิจกรรมทางการเงินที่สำคัญๆ
ระหว่างบริษัทฯ และบริษัทย่อยหรือบริษัทร่วม โดยให้ความสำคัญกับรายการที่มีความเกี่ยวโยงกัน
หรือรายการที่อาจมีความขัดแย้งทางผลประโยชน์ให้เป็นไปตามกฎหมายที่เกี่ยวข้องและกฎเกณฑ์ของตลาดหลักทรัพย์

4.  ความเหมาะสมของผู้สอบบัญชี การพิจารณาคัดเลือก และเสนอแต่งตั้งผู้สอบบัญชี

คณะกรรมการตรวจสอบได้ประเมินความเป็นอิสระและผลการปฏิบัติงานสำหรับปี 2555
ซึ่งเป็นปีแรกของผู้สอบบัญชีพบว่าผลการปฏิบัติงานเป็นไปด้วยความเรียบร้อย
และรวดเร็วตรงต่อเวลา ผู้สอบบัญชีมีความเป็นอิสระเพียงพอ
และในการพิจารณาคัดเลือกและเสนอแต่งตั้งผู้สอบบัญชีสำหรับปี 2556 นั้น
คณะกรรมการตรวจสอบเห็นว่าสมควรเสนอให้ผู้สอบบัญชีท่านเดิมปฏิบัติหน้าที่ต่อเนื่อง
โดยค่าสอบบัญชีที่เสนอมา 3,464,000.00 บาท มีความเหมาะสม
จึงนำเสนอผลการพิจารณาให้คณะกรรมการบริษัทฯ
นำเสนอความเห็นนี้เพื่อขออนุมัติจากผู้ถือหุ้นในการประชุมใหญ่สามัญประจำปีต่อไป

5.  การปฏิบัติตามกฏหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์และกฏหมายที่เกี่ยวข้องกับธุรกิจของบริษัท

  คณะกรรมการตรวจสอบได้สอบทานการปฏิบัติตามกฏหมายว่าด้วยหลักทรัพย์และตลาดหลักทรัพย์
  ข้อกำหนดของตลาดหลักทรัพย์และกฏหมายที่เกี่ยวข้องกับธุรกิจของบริษัท
  และติดตามผลการปรับปรุงของฝ่ายจัดการอย่างสม่ำเสมอ
  โดยมีความเห็นว่าบริษัทได้ปฏิบัติตามกฏหมายว่าด้วยหลักทรัพย์และตลาดหลักทรัพย์
  ข้อกำหนดของตลาดหลักทรัพย์และกฏหมายที่เกี่ยวข้องกับธุรกิจของบริษัท

6.  ความเห็นโดยรวมจากการปฏิบัติหน้าที่ตามกฏบัตรของคณะกรรมการตรวจสอบ

  คณะกรรมการตรวจสอบได้ร่วมกันประเมินผลการปฏิบัติงานสำหรับปี 2555 ของทั้งคณะ และมี
  ความเห็นโดยรวมว่า
  คณะกรรมการตรวจสอบได้ปฏิบัติงานตามกรอบของกฎบัตรของคณะกรรมการตรวจสอบโดยครบถ้วนแล้ว

พลโท นายแพทย์ สุปรีชา โมกขะเวส (ประธานคณะกรรมการตรวจสอบ)

นางอุบล จิระมงคล

นายไพฑูรย์ ทวีผล

12 กุมภาพันธ์ 2556